text: Søger penge til KZ-minde
  13 januar 2011 kl. 10.06
  Museet for den tidligere kz-lejr i Ladelund syd for grænsen søger 100 personer, der vil give et bidrag. Museet forsøger at rejse 10.000 Euro. 
  KZ-lejren eksisterede kun i seks uger fra november til december 1944. På et tidspunkt var der 2000 fanger, hvoraf de 300 døde, mens resten blev sendt videre til kz-lejren Neuengamme.
  
  Museum i 60 år
  Museet ved den tidligere kz-lejr har eksisteret i 60 år. Museumsleder Karin Penno-Burmeister siger til Flensborg Avis, at det stadig er en "ung institution". Den arbejder på forståelse og fred, og det er nødvendigt at huske fortiden, hvis vi vil have en fremtid. 
  Men driften koster penge, og det er derfor, der blive samlet ind.
  Museet holder jævnligt arrangementer for at minde om fortiden. Den 27. januar er der en international mindedag, hvor der også er foredrag om de nazistiske eutanasi-forbrydelser i Slesvig-Holsten.
  